PMIndiaData/PMIndiaSum huggingface dataset:
ദേശീയ യുദ്ധ സ്മാരകം സന്ദർശിക്കാൻ പ്രധാനമന്ത്രി എല്ലാവരോടും അഭ്യർത്ഥിച്ചു

യുദ്ധ സ്മാരകത്തെ കുറിച്ചുള്ള മണിക ബത്രയുടെ വീഡിയോ പങ്കു വച്ചു ടേബിൾ ടെന്നീസ് താരം മണിക ബത്രയുടെ ദേശീയ യുദ്ധ സ്മാരകം സന്ദർശിച്ചതിന്റെ വീഡിയോ ട്വീറ്റ് പങ്കുവെച്ച് കൊണ്ട്, പ്രധാനമന്ത്രി ശ്രീ നരേന്ദ്ര മോദി, ദേശീയ യുദ്ധ സ്മാരകം സന്ദർശിക്കാൻ എല്ലാവരോടും അഭ്യർത്ഥിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു: "ഇന്ത്യയുടെ അഭിമാനവും ടേബിൾ ടെന്നിസ് കായിക ചാമ്പ്യനുമായ മണിക ബത്രയുടെ വീഡിയോ പങ്കു വച്ചു . ദേശീയ യുദ്ധ സ്മാരകം സന്ദർശിച്ച അനുഭവം അത്ഭുതകരമായി പങ്കുവെച്ചു. സ്മാരകം സന്ദർശിക്കാൻ ഞാൻ നിങ്ങൾ ഏവരോടും അഭ്യർത്ഥിക്കുന്നു." ND
റഷ്യൻ ഫെഡറേഷൻ പ്രസിഡന്റ് വ്‌ളാഡിമിർ പുടിനുമായി പ്രധാനമന്ത്രി ഫോണിൽ സംസാരിച്ചു

പ്രധാനമന്ത്രി ശ്രീ നരേന്ദ്ര മോദി റഷ്യൻ ഫെഡറേഷൻ പ്രസിഡന്റ് വ്‌ളാഡിമിർ പുടിനുമായി ഇന്ന് ഫോണിൽ സംസാരിച്ചു യുക്രെയ്നിലെ സ്ഥിതിഗതികൾ നേതാക്കൾ അവലോകനം ചെയ്തു, പ്രത്യേകിച്ച് നിരവധി ഇന്ത്യൻ വിദ്യാർത്ഥികൾ കുടുങ്ങിക്കിടക്കുന്ന ഖാർകിവ് നഗരത്തിൽ. സംഘർഷ മേഖലകളിൽ നിന്ന് ഇന്ത്യൻ പൗരന്മാരെ സുരക്ഷിതമായി ഒഴിപ്പിക്കുന്നതിനെക്കുറിച്ച് അവർ ചർച്ച ചെയ്തു.
ലക്‌നൗ മെട്രോയ്ക്ക് ലക്‌നൗ വിമാനത്താവളത്തിലെ സ്ഥലം കൈമാറുന്നതിന് മന്ത്രിസഭയുടെ അംഗീകാരം

ലക്‌നൗവിലെ ചൗധരി ചരണ്‍ സിംഗ് അന്താരാഷ്ട്ര വിമാനത്താവളത്തിലെ 1899 ചതുരശ്ര മീറ്റര്‍ സ്ഥലം ലക്‌നൗ മെട്രോ റെയില്‍ കോര്‍പ്പറേഷന് (എല്‍.എം.ആര്‍.സി) സ്ഥിരമായി കൈമാറുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം എയര്‍പോര്‍ട്ട് അതോറിറ്റി ഓഫ് ഇന്ത്യയ്ക്ക് അനുമതി നല്‍കി. ട്രാന്‍സ്‌പോര്‍ട്ട് നഗര്‍ മെട്രോ റെയില്‍വേ സ്റ്റേഷനില്‍ അകത്തേയ്ക്ക് പ്രവേശിക്കാനും പുറത്തേയ്ക്ക് ഇറങ്ങാനുമുള്ള സംവിധാനം നിര്‍മ്മിക്കുന്നതിനാണ് എല്‍.എം.ആര്‍.സി.യ്ക്ക് ഈ ഭൂമി വേണ്ടി വന്നത്. വന്‍തോതിലുള്ള യാത്രക്കാര്‍ക്ക് പൊതുവായ ഉപയോഗത്തിന് ഏറെ പ്രയോജനകരമായിരിക്കും ഇത്.
ശുഭ മഹാലയ ആഘോഷങ്ങളോടനുബന്ധിച്ച് പ്രധാനമന്ത്രിയുടെ ആശംസ

ശുഭ മഹാലയ ആഘോഷങ്ങളോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് ആശംസകള്‍ നേര്‍ന്നു. ‘ശുഭ മഹാലയ ! ഈ ഉത്സവകാലം നമ്മുടെ സമൂഹത്തില്‍ ശാന്തിയുടെയും, സമൃദ്ധിയുടെയും, സന്തോഷത്തിന്റെയും അന്തരീക്ഷം വ്യാപകമാക്കട്ടെയെന്ന് ഞാന്‍ പ്രാര്‍ത്ഥിക്കുന്നു,’ പ്രധാനമന്ത്രി പറഞ്ഞു.
‘അഗ്രികള്‍ച്ചര്‍ ഇന്‍ഫ്രാസ്ട്രക്ചര്‍ ഫണ്ടി’ന് കീഴിലുള്ള സംവിധാനങ്ങള്‍ക്കു പണം ലഭ്യമാക്കുന്നതിനുള്ള കേന്ദ്ര തല പദ്ധതിക്കു മന്ത്രിസഭയുടെ അംഗീകാരം

കാര്‍ഷിക അടിസ്ഥാന സൗകര്യ ഫണ്ടെന്ന ദേശീയാടിസ്ഥാനത്തിലുള്ള കേന്ദ്രതല പദ്ധതിക്കു പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പദ്ധതിയനുസരിച്ച് പലിശയിളവിലൂടെയും സാമ്പത്തിക പിന്‍തുണയിലൂടെയും വിളവെടുപ്പു കഴിഞ്ഞുള്ള പരിപാലനത്തിനുള്ള അടിസ്ഥാന സൗകര്യത്തിനും സാമൂഹിക കാര്‍ഷിക ആസ്തിക്കുമായുള്ള വിജയപ്രദമായ പദ്ധതികളില്‍ നിക്ഷേപം നടത്തുന്നതിനായി ഇടക്കാല, ദീര്‍ഘകാല വായ്പാ സൗകര്യം ലഭ്യമാകും. പ്രാഥമിക കാര്‍ഷിക വായ്പാ സൊസൈറ്റികള്‍ (പി.എ.സി.എസ്.), മാര്‍ക്കറ്റിംഗ് സഹകര സൊസൈറ്റികള്‍, കര്‍ഷക വിള സംഘടനകള്‍ (എഫ്.പി.ഒകള്‍), സ്വയംസഹായ സംഘങ്ങള്‍ (എസ്.എച്ച്.ജി), കര്‍ഷകര്‍, സംയുക്ത ബാദ്ധ്യതാ ഗ്രൂപ്പുകള്‍ (ജെ.എല്‍.ജി), വിവിധോദ്ദേശ്യ സഹകരണ സംഘങ്ങള്‍, കാര്‍ഷിക സംരംഭകര്‍, സ്റ്റാര്‍ട്ട് അപ്പുകള്‍, മൊത്തത്തിലുള്ള അടിസ്ഥാനസൗകര്യ ദാതാക്കള്‍, കേന്ദ്ര/സംസ്ഥാന ഏജന്‍സികള്‍ അല്ലെങ്കില്‍ തദ്ദേശസ്ഥാപനങ്ങള്‍ സ്പോണ്‍സര്‍ ചെയ്യുന്ന പൊതു സ്വകാര്യ പങ്കാളിത്ത പദ്ധതികള്‍ എന്നിവയ്ക്ക് ബാങ്കുകളും ധനകാര്യ സ്ഥാപനങ്ങളും ഈ പദ്ധതിക്ക് കീഴില്‍ ഒരു ലക്ഷം കോടി രൂപയുടെ വരെ വായ്പകള്‍ ലഭ്യമാക്കും. ഈ വര്‍ഷം 10,000 കോടി രൂപയില്‍ തുടങ്ങി അടുത്ത ഓരോ സാമ്പത്തിക വര്‍ഷവും 30,000 കോടി രൂപ വീതം നാലു വര്‍ഷം കൊണ്ടായിരിക്കും വായ്പകള്‍ വിതരണം ചെയ്യുന്നത്. ഈ ധനസഹായ സൗകര്യത്തിന് കീഴില്‍ വരുന്ന എല്ലാ വായ്പകള്‍ക്കും പ്രതിവര്‍ഷം 2 കോടി രൂപയുടെ പരിധിവരെ 3% വീതം പലിശയിളവ് ഉണ്ടായിരിക്കും. പരമാവധി ഏഴു വര്‍ഷം ഈ പലിശയിളവു ലഭിക്കും. തുടര്‍ന്ന് സൂക്ഷ്മ, ചെറുകിട സംരഭങ്ങളിലെ രണ്ടു കോടി രൂപയുടെ വരെ വായ്പയുള്ള യോഗ്യരായ ഋണബാധിതര്‍ക്ക് വായ്പാ ഉറപ്പ് ഫണ്ടി( ക്രെഡിറ്റ് ഗ്യാരന്റി ഫണ്ട്)ന് കീഴിലുള്ള ധനസഹായ സൗകര്യത്തില്‍ നിന്നു വായ്പാ ഉറപ്പ് പരിരക്ഷ ലഭിക്കും. ഈ പരിരക്ഷയ്ക്കുള്ള ഫീസ് ഗവണ്‍മെന്റ് നല്‍കും. എഫ്.പി.ഒകളുടെ കാര്യത്തില്‍ വായ്പാ ഉറപ്പ് കാര്‍ഷിക, സഹകരണ കര്‍ഷക ക്ഷേമ വകുപ്പിന് കീഴിലുള്ള എഫ്.പി.ഒ പ്രോത്സാഹന പദ്ധതിയില്‍ നിന്നായിരിക്കും ലഭ്യമാവുക. ഇന്ത്യാ ഗവണ്‍മെന്റിന്റെ മൊത്തം ബജറ്ററി സഹായമായി ഇതിന് നല്‍കുന്നത് 10,736 കോടി രൂപയായിരിക്കും. ഈ സാമ്പത്തിക സംവിധാനത്തില്‍ തിരിച്ചടവിനുള്ള മൊറട്ടോറിയം കാലാവധി ഏറ്റവും കുറഞ്ഞത് ആറുമാസം മുതല്‍ പരമാവധി 2 വര്‍ഷം വരെ വ്യത്യസ്തമായ രീതിയിലായിരിക്കും. കൃഷിക്കും കൃഷി സംസ്‌ക്കരണാധിഷ്ഠിത പ്രവര്‍ത്തനങ്ങള്‍ക്കും ഔപചാരിക വായ്പാ സൗകര്യം ലഭ്യമാക്കുന്ന ഈ പദ്ധതിയിലൂടെ ഗ്രാമീണമേഖലയില്‍ നിരവധി തൊഴിലവസരങ്ങള്‍ സൃഷ്ടിക്കപ്പെടുമെന്നാണ് പ്രതീക്ഷിക്കുന്നത്. ഒരു ഓണ്‍ലൈന്‍ മാനേജ്മെന്റ് ഇന്‍ഫര്‍മേഷന്‍ സിസ്റ്റ(എം.ഐ.എസ്.)ത്തിന്റെ വേദിയിലൂടെയായിരിക്കും കാര്‍ഷിക അടിസ്ഥാനസൗകര്യ ഫണ്ട് നിയന്ത്രിക്കുകയും നിരീക്ഷിക്കുകയും ചെയ്യുന്നത്. ഇത് യോഗ്യതയുള്ള എല്ലാ സ്ഥാപനങ്ങള്‍ക്കും ഈ ഫണ്ട് പ്രകാരമുള്ള വായ്പയ്ക്ക് അപേക്ഷിക്കുന്നതിന് സഹായകമാവും. വിവിധ ബാങ്കുകള്‍ വാഗ്ദാനം ചെയ്യുന്ന പലിശനിരക്കിലെ സുതാര്യത, പലിശ ഒഴിവാക്കല്‍ ഉള്‍പ്പെടെയുള്ള പദ്ധതി വിശദാംശങ്ങള്‍, വാഗ്ദാനം ചെയ്യുന്ന ഉറപ്പായ വായ്പ, പരിമിതമായ രേഖകള്‍, അതിവേഗ അംഗീകാരത്തിനുള്ള നടപടികള്‍ ഒപ്പം മറ്റ് പദ്ധതികളിലെ നേട്ടങ്ങളുമായുള്ള സംയോജിപ്പിക്കല്‍ തുടങ്ങിയ ഗുണങ്ങള്‍ ഓണ്‍ലൈന്‍ വേദിയിലൂടെ ലഭിക്കും. യഥാസമയ നിരീക്ഷണത്തിനും കാര്യക്ഷമമായ പ്രതികരണങ്ങള്‍ക്കുമായി ദേശീയ, സംസ്ഥാന, ജില്ലാതല നിരീക്ഷണ സമിതകള്‍ രൂപീകരിക്കും. 2020 സാമ്പത്തിക വര്‍ഷം മുതല്‍ 2029 സാമ്പത്തിക വര്‍ഷം വരെ (10 വര്‍ഷം) ആയിരിക്കും ഈ പദ്ധതിയുടെ കാലാവധി.
പ്രധാനമന്ത്രി ഛത്തീസ്ഗഢ് സന്ദര്‍ശിച്ചു; നയാ റായ്പൂരില്‍ ഇന്റഗ്രേറ്റഡ് കമാന്‍ഡ് ആന്‍ഡ് കണ്‍ട്രോള്‍ സെന്റര്‍ ഉദ്ഘാടനം ചെയ്തു; ആധുനികവല്‍ക്കരിച്ചതും വികസിപ്പിച്ചതുമായ ഭീലായ് സ്റ്റീല്‍ പ്ലാന്റ് രാഷ്ട്രത്തിനു സമര്‍പ്പിച്ചു

പ്രധാനമന്ത്രി ശ്രീ. നരേന്ദ്ര മോദി ഛത്തീസ്ഗഢ് സന്ദര്‍ശിച്ചു. നയാ റായ്പൂരിലെ സ്മാര്‍ട്ട് സിറ്റിയില്‍ ഇന്റഗ്രേറ്റഡ് കമാന്‍ഡ് ആന്‍ഡ് കണ്‍ട്രോള്‍ സെന്ററിന്റെ ഉദ്ഘാടനം അദ്ദേഹം നിര്‍വഹിച്ചു. കമാന്‍ഡ് ആന്‍ഡ് കണ്‍ട്രോള്‍ സെന്ററിനെക്കുറിച്ചു പ്രധാനമന്ത്രിക്കു മുന്നില്‍ വിശദീകരിക്കപ്പെട്ടു. തുടര്‍ന്ന് അദ്ദേഹം ഭീലായ് സ്റ്റീല്‍ പ്ലാന്റിലെ ബ്ലാസ്റ്റ് ഫര്‍ണസ്-8 സന്ദര്‍ശിച്ചു. പ്ലാന്റിനെക്കുറിച്ചുള്ള വിശദാംശങ്ങള്‍ ബന്ധപ്പെട്ടവര്‍ പ്രധാനമന്ത്രിയുമായി പങ്കുവെച്ചു. അദ്ദേഹത്തെക്കാണാന്‍ തെരുവോരങ്ങളില്‍ ജനക്കൂട്ടമെത്തിയിരുന്നു. വലിയ ആള്‍ക്കൂട്ടം സംഗമിച്ച പൊതുയോഗത്തില്‍വെച്ച് ആധുനികവല്‍ക്കരിച്ചതും വികസിപ്പിച്ചതുമായ ഭീലായ് സ്റ്റീല്‍ പ്ലാന്റ് പ്രധാനമന്ത്രി രാഷ്ട്രത്തിനു സമര്‍പ്പിച്ചു. തുടര്‍ന്ന് ഐ.ഐ.ടി. ഭീലായ്ക്ക് തറക്കല്ലിടുകയും ചെയ്തു. ഭാരത്‌നെറ്റിന്റെ രണ്ടാം ഘട്ടം ആരംഭിക്കുന്നതിന്റെ ഭാഗമായി പ്രധാനമന്ത്രി ശിലാഫലകം അനാച്ഛാദനം ചെയ്തു. ജഗ്ദല്‍പൂരിനും റായ്പൂരിനും ഇടയിലുള്ള വിമാന സര്‍വീസിന്റെ ഉദ്ഘാടനം അദ്ദേഹം നിര്‍വഹിച്ചു. വിവിധ പദ്ധതികളുടെ ഗുണഭോക്താക്കള്‍ക്ക് ലാപ്‌ടോപ്പുകള്‍, സാക്ഷ്യപത്രങ്ങള്‍, ചെക്കുകള്‍ മുതലായവ പ്രധാനമന്ത്രി വിതരണം ചെയ്തു. എല്ലാ തരത്തിലുമുള്ള ഹിംസയ്ക്കുള്ള പരിഹാരം വികസനമാണെന്ന് അദ്ദേഹം വ്യക്തമാക്കി. രാഷ്ട്രനിര്‍മാണത്തില്‍ ഭീലായ് സ്റ്റീല്‍ പ്ലാന്റിന്റെ സംഭാവനകള്‍ ഏറെയാണെന്നു പ്രധാനമന്ത്രി പറഞ്ഞു. പുതിയ ഇന്ത്യക്കു ശക്തമായ അടിത്തറയുണ്ടാക്കുന്നതില്‍ പുതുക്കിയതും വികസിപ്പിച്ചതുമായ പ്ലാന്റ് നിര്‍ണായകമാണെന്ന് അദ്ദേഹം കൂട്ടിച്ചേര്‍ത്തു. ഇന്ന് ഉദ്ഘാടനം ചെയ്യപ്പെട്ട മറ്റു പദ്ധതികള്‍കൊണ്ട് ഉണ്ടാകാന്‍ പോകുന്ന നേട്ടങ്ങളും പ്രധാനമന്ത്രി വിശദീകരിച്ചു. കഴിഞ്ഞ രണ്ടു മാസമായി ഗാമസ്വരാജ് അഭിയാന്‍ വളരെ നല്ല രീതിയില്‍ പുരോഗമിച്ചുവരികയാണെന്ന് അദ്ദേഹം ചൂണ്ടിക്കാട്ടി. 115 ജില്ലകളില്‍ ഈ ദൗത്യം സജീവമായി മുന്നോട്ടുപോകുകയാണെന്നും അവയില്‍ രണ്ടു ജില്ലകള്‍ ഛത്തീസ്ഗഢിലാണെന്നും പ്രധാനമന്ത്രി വെളിപ്പെടുത്തി. ജന്‍ധന്‍ യോജന, മുദ്ര യോജന, ഉജ്വല യോജന, ഫസല്‍ ബീമ യോജന, സൗഭാഗ്യ തുടങ്ങിയ പദ്ധതികള്‍ സംസ്ഥാനത്തിന് എത്രത്തോളം ഗുണകരമായിട്ടുണ്ട് എന്ന് അദ്ദേഹം വിശദീകരിച്ചു. ഗോത്രവര്‍ഗക്കാരുടെ താല്‍പര്യങ്ങള്‍ സംരക്ഷിക്കുന്നതിനായി വനാവകാശ നിയമം കര്‍ശനമായി നടപ്പാക്കിവരികയാണെന്നു പ്രധാനമന്ത്രി വ്യക്തമാക്കി. ഗവണ്‍മെന്റ് ഗോത്രവര്‍ഗക്കാര്‍ക്കായി പ്രവര്‍ത്തിച്ചുവരികയാണെന്നും രാജ്യത്തങ്ങോളമിങ്ങോളം ഏകലവ്യ വിദ്യാലയങ്ങള്‍ ആരംഭിച്ചുവരികയാണെന്നും അദ്ദേഹം പറഞ്ഞു.
15 ഇന്ത്യന്‍ ഇന്‍ഫര്‍മേഷന്‍ ടെക്‌നോളജി ഇന്‍സ്റ്റിറ്റ്യൂട്ടുകള്‍ ദേശീയ പ്രാധാന്യമുള്ള വിദ്യാഭ്യാസ സ്ഥാപനങ്ങളായി പ്രഖ്യാപിച്ചു

പൊതു, സ്വകാര്യ പങ്കാളിത്തത്തിനായുള്ള ഇന്ത്യന്‍ ഇന്‍സ്റ്റിറ്റ്യൂട്ട്‌സ് ഓഫ് ഇന്‍ഫര്‍മേഷന്‍ ടെക്‌നോളജി (ഐ.ഐ.ഐ.ടി. പി.പി.പി.) ബില്‍ അവതരിപ്പിക്കുന്നതിനും 15 ഇന്ത്യന്‍ ഇന്‍ഫര്‍മേഷന്‍ ടെക്‌നോളജി ഇന്‍സ്റ്റിറ്റ്യൂട്ടുകളില്‍ പൊതു, സ്വകാര്യ പങ്കാളിത്തത്തിനു നിയമപരമായ അംഗീകാരം നല്‍കുന്നതിനും തങ്ങള്‍ നടത്തുന്ന കോഴ്‌സുകള്‍ പൂര്‍ത്തിയാക്കുന്ന വിദ്യാര്‍ഥികള്‍ക്ക് ഡിഗ്രി യോഗ്യത നല്‍കുന്നതിന് ഈ സ്ഥാപനങ്ങള്‍ക്ക് അനുമതി നല്‍കുന്നതിനും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ബില്‍ നിമിത്തം കേന്ദ്ര ഗവണ്‍മെന്റിനു പ്രത്യേക സാമ്പത്തിക ഭാരം ഉണ്ടാവില്ല. ബില്‍ പ്രകാരം ദേശീയ പ്രാധാന്യമുള്ള വിദ്യാഭ്യാസ സ്ഥാപനങ്ങളായി പ്രഖ്യാപിക്കപ്പെടുന്ന കേന്ദ്രങ്ങള്‍ക്ക് തങ്ങളുടെ വിദ്യാര്‍ഥികള്‍ക്ക് ബി.ടെക്, എം.ടെക്, പിഎച്ച്.ഡി. ബിരുദങ്ങള്‍ നല്‍കാന്‍ സാധിക്കും. ഇതു വിദ്യാര്‍ഥികളുടെ തൊഴില്‍സാധ്യത വര്‍ധിപ്പിക്കുകയും കഴിവുള്ള കൂടുതല്‍ പേര്‍ വിവരസാങ്കേതികവിദ്യയുമായി ബന്ധപ്പെട്ട ഗവേഷണങ്ങള്‍ക്കു മുന്നോട്ടുവരുന്ന സാഹചര്യം സൃഷ്ടിക്കുകയും ചെയ്യും.
ഐ.ആര്‍.എന്‍.എസ്.എസ് 1-ജി യുടെ വിക്ഷേപണം പ്രധാനമന്ത്രി വീക്ഷിച്ചു.  ഐ.എസ്.ആര്‍.ഒ. ശാസ്ത്രജ്ഞരെ സൗത്ത് ബ്ലോക്കില്‍ നിന്ന് വീഡിയോ കോണ്‍ഫറന്‍സിലൂടെ അഭിനന്ദിച്ചു.

പ്രധാനമന്ത്രി ശ്രീ. നരേന്ദ്രമോദി ന്യൂഡല്‍ഹിയിലെ സൗത്ത് ബ്ലോക്കിലിരുന്നുകൊണ്ട് ഇന്ത്യയുടെ ഗതിനിര്‍ണ്ണയ ഉപഗ്രഹമായ ഐ.ആര്‍.എന്‍.എസ്.എസ് 1-ജി.യുടെ വിക്ഷേപണം കണ്ടു. ഉപഗ്രഹത്തെയും വഹിച്ചുകൊണ്ടുള്ള വിക്ഷേപണ വാഹനമായ പി.എസ്.എല്‍.വി ഉച്ചയ്ക്ക് 12.50 ന് ശ്രീഹരിക്കോട്ടയില്‍ നിന്ന് കുതിച്ചുയുര്‍ന്നു. വിജയകരമായ വിക്ഷേപണം നടന്നതിന് നിമിഷങ്ങള്‍ക്കകം വീഡിയോ കോണ്‍ഫറന്‍സിലൂടെ പ്രധാനമന്ത്രി ശ്രീഹരിക്കോട്ടയിലെ ഐ.എസ്.ആര്‍.ഒ.യിലുള്ള ശാസ്ത്രജ്ഞരെ അഭിസംബോധന ചെയ്തുകൊണ്ട് അഭിനന്ദനം അറിയിച്ചു. ജനങ്ങളുടെ ജീവിതം പരിവര്‍ത്തനം ചെയ്യുന്നതിന് ശേഷിയുള്ള ബഹിരാകാശ ശാസ്ത്രത്തില്‍ ഇന്ത്യന്‍ ശാസ്ത്രജ്ഞര്‍ ഒട്ടേറെ നേട്ടങ്ങള്‍ കൈവരിച്ചിട്ടുണ്ടെന്ന് പ്രധാനമന്ത്രി പറഞ്ഞു. ”വിജയകരമായ വിക്ഷേപണത്തിലൂടെ സാങ്കേതിക വിദ്യയുടെ സഹായത്തോടെ നമ്മുടെ പാതകള്‍ നാം നിര്‍ണ്ണയിക്കും. ശാസ്ത്രജ്ഞരില്‍ നിന്ന് ജനങ്ങള്‍ക്കുള്ള വന്‍ സമ്മാനമാണിത്. ഈ ശ്രമങ്ങള്‍ ഇന്ത്യയെ മാത്രമല്ല, സാര്‍ക്ക് കൂട്ടായ്മയിലെ സഹരാജ്യങ്ങളെയും സഹായിക്കാന്‍ പര്യാപ്തമാണ്.” ഈ ഗതിനിര്‍ണ്ണയ സംവിധാനം ‘നാവിക്’ എന്ന പേരിലായിരിക്കും അറിയപ്പെടുകയെന്ന് പ്രധാനമന്ത്രി പ്രഖ്യാപിച്ചു. നാവിഗേഷന്‍ വിത്ത് ഇന്ത്യന്‍ കോണ്‍സ്റ്റലേഷന്‍ എന്നതിന്റെ ചുരുക്കെഴുത്താണിത്. നാവിക് എന്ന സ്വന്തം ഗതിനിര്‍ണ്ണയ സംവിധാനത്തിലേക്കുള്ള ചുവടുവെയപ് ”ഇന്ത്യയില്‍ നിര്‍മ്മിക്കൂ”, ”ഇന്ത്യയ്ക്കായി നിര്‍മ്മിക്കൂ” ദൗത്യത്തിന്റെ ഉദാഹരണമാണെന്ന് പ്രധാനമന്ത്രി വിശേഷിപ്പിച്ചു.
മലേഷ്യ ഉപ പ്രധാനമന്ത്രിയും ആഭ്യന്തര മന്ത്രിയുമായ ഡാറ്റോ സെരി ഡോ. അഹമ്മദ് സാഹിദ് ഹമീദി പ്രധാനമന്ത്രിയെ സന്ദര്‍ശിച്ചു

മലേഷ്യ ഉപ പ്രധാനമന്ത്രിയും ആഭ്യന്തര മന്ത്രിയുമായ ഡാറ്റോ സെരി ഡോ. അഹമ്മദ് സാഹിദ് ഹമീദി പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. കഴിഞ്ഞ വര്‍ഷം ആസിയാന്‍ ഉള്‍പ്പെടെയുള്ള ഉച്ചകോടികള്‍ക്കും ഉഭയകക്ഷി സന്ദര്‍ശനത്തിനുമായി മലേഷ്യ സന്ദര്‍ശിച്ച കാര്യം പ്രധാനമന്ത്രി അനുസ്മരിച്ചു. ഉഭയകക്ഷിബന്ധത്തിന്റെ ഇപ്പോഴുള്ള അവസ്ഥയെക്കുറിച്ചും വിശേഷിച്ച് തീവ്രവാദത്തെ നേരിടല്‍, സൈബര്‍ സുരക്ഷ, രാജ്യാന്തര കുറ്റങ്ങള്‍ എന്നിവയെക്കുറിച്ചും ഡോ. അഹമ്മദ് സാഹിദ് ഹമീദി പ്രധാനമന്ത്രിയെ ധരിപ്പിച്ചു. ഇന്ത്യ സന്ദര്‍ശിക്കാന്‍ നേരത്തെ മലേഷ്യന്‍ പ്രധാനമന്ത്രിയെ ക്ഷണിച്ചിരുന്ന കാര്യം പ്രധാനമന്ത്രി ഓര്‍മിപ്പിച്ചു.
അടിസ്ഥാന ഫിസിക്‌സില്‍ പ്രത്യേക ബഹുമതി നേടിയ ഇന്ത്യന്‍         ശാസ്ത്രജ്ഞരെ പ്രധാനമന്ത്രി അഭിനന്ദിച്ചു

അടിസ്ഥാന ഫിസിക്‌സില്‍ സ്‌പെഷ്യല്‍ ബ്രേക്ക്ത്രൂ പ്രൈസ് നേടിയ ഇന്ത്യന്‍ ശാസ്ത്രജ്ഞരെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ”ഗുരുത്വാകര്ഷaണ തരംഗങ്ങളുടെ കണ്ടെത്തല്‍ എന്ന അനിതരസാധാരണമായ ശാസ്ത്ര നേട്ടത്തിനാണ് ശാസ്ത്രജ്ഞര്ക്ക് ഈ പുരസ്‌ക്കാര”മെന്ന് പ്രധാനമന്ത്രി പറഞ്ഞു.
ധാക്കാ ആക്രമണത്തില്‍ അനേകം പേരുടെ ജീവന്‍ നഷ്ടപ്പെട്ടതില്‍  പ്രധാനമന്ത്രി അനുശോചിച്ചു

ധാക്കാ ആക്രമണത്തില്‍ അനേകം പേരുടെ ജീവന്‍ നഷ്ടപ്പെട്ടതില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം അറിയിച്ചു. ധാക്കയിലെ ആക്രമണം വാക്കുകള്‍ക്കതീതമായി എന്നെ വേദനിപ്പിച്ചു. നീചമായ ആ ആക്രമണത്തെ ശക്തമായി അപലപിക്കുന്നു. പ്രധാനമന്ത്രി ഷെയ്ഖ് ഹസീനയെയും ഞാന്‍ അനുശോചനം അറിയിച്ചിട്ടുണ്ട്. ‘വേദനയുടെ ഈ നിമിഷങ്ങളില്‍ ബംഗ്ലാദേശിലെ ഞങ്ങളുടെ സഹോദരീ സഹോദരന്മാര്‍ക്കൊപ്പം ഇന്ത്യ ശക്തമായി നിലക്കൊള്ളുന്നു. ഇപ്പോള്‍ എന്റെ ചിന്തകള്‍ ജീവന്‍ നഷ്ടപ്പെട്ടവരുടെ കുടുംബാംഗങ്ങള്‍ക്കൊപ്പമാണ്. പരിക്കേറ്റവര്‍ എത്രയും വേഗം സുഖം പ്രാപിക്കട്ടെ എന്നും ഞാന്‍ പ്രാര്‍ത്ഥിക്കുന്നു’ – പ്രധാനമന്ത്രി പറഞ്ഞു.
ഡോ.എ.പി.ജെ അബ്ദുല്‍കലാമിന്റെ ജന്‍മവാര്‍ഷികാഘോഷവേളയില്‍ പ്രധാനമന്ത്രി നടത്തിയ പ്രസ്താവന

മുന്‍ രാഷ്ട്രപതി ഡോ.എ.പി.ജെ അബ്ദുല്‍കലാം രാഷ്ട്രപതി എന്നതിനേക്കാള്‍ ‘രാഷ്ട്രരത്‌ന’ ആയിരുന്നുവെന്ന് പ്രധാനമന്ത്രി ശ്രീ.നരേന്ദ്ര മോദി വിശേഷിപ്പിച്ചു. ന്യൂഡല്‍ഹിയിലെ ഡി.ആര്‍.ഡി.ഒ ഭവനില്‍ ഡോ. കലാമിന്റെ ജന്‍മവാര്‍ഷികാഘോഷച്ചടങ്ങില്‍ പങ്കെടുക്കുകയായിരുന്നു പ്രധാനമന്ത്രി. വരും തലമുറകള്‍ക്ക് പ്രചോദനം പകരാന്‍ ഡോ.കലാമിന് രാമേശ്വരത്ത് ഒരു സ്മാരകം പണിയുമെന്ന് പ്രധാനമന്ത്രി പറഞ്ഞു. ഭൂരിപക്ഷം ആളുകളും ജീവിതത്തില്‍ അവസരത്തിനായി കാത്തിരിക്കുമ്പോള്‍ കലാം എപ്പോഴും പുതിയ വെല്ലുവിളികള്‍ അതിജീവിക്കാനായി കാത്തിരിക്കുകയായിരുന്നുവെന്ന് പ്രധാനമന്ത്രി പറഞ്ഞു. ഗുജറാത്തിലെ കച്ചില്‍ ഭൂകമ്പത്തിനുശേഷമുള്ള പുനര്‍നിര്‍മാണ പ്രവര്‍ത്തനങ്ങളില്‍ കലാമുമായി അടുത്തു പ്രവര്‍ത്തിച്ച കാര്യം പ്രാധാനമന്ത്രി അനുസ്മരിച്ചു. ഒരു അധ്യാപകനായി അറിയപ്പെടാനാണ് കലാം ആഗ്രഹിച്ചതെന്ന് അനുസ്മരിച്ച പ്രധാനമന്ത്രി വരും തലമുറകളെ പരിശീലിപ്പിക്കേണ്ടതിന്റെ പ്രാധാന്യം അദ്ദേഹത്തിന് നന്നായി ബോധ്യമുണ്ടായിരുന്നതായി പറഞ്ഞു. കലാമിന്റെ ജന്മവാര്‍ഷികത്തില്‍ ഇന്ത്യയില്‍ എങ്ങനെ ഗവേഷണങ്ങള്‍ പ്രോത്സാഹിപ്പിക്കാമെന്ന് കണ്ടെത്തേണ്ടതുണ്ടെന്ന് അദ്ദേഹം പറഞ്ഞു. സൈബര്‍ സുരക്ഷ, എല്ലാവര്‍ക്കും പാര്‍പ്പിടം, നദീ സംയോജനം, കാര്‍ഷികോല്‍പ്പാദനം വര്‍ദ്ധിപ്പിക്കല്‍, സമുദ്ര സമ്പദ്ഘടന, കേടുപാടുകളില്ലാത്ത നിര്‍മിതി എന്നിവയടക്കം നവീന കണ്ടുപിടുത്തങ്ങള്‍ ആവശ്യമായ സുപ്രധാന മേഖലകള്‍ പ്രധാനമന്ത്രി എടുത്തു പറഞ്ഞു. എളിയ നിലയില്‍നിന്ന് ഇന്ത്യയിലെ ഏറ്റവും ഉയര്‍ന്നപദവിയിലേക്ക് എത്തിയ ആള്‍ മാത്രമായിരുന്നില്ല കലാമെന്നും ഒന്നുമില്ലായ്മയില്‍നിന്ന് വലിയ സ്ഥാപനങ്ങള്‍ പടുത്തുയര്‍ത്തിയ വ്യക്തികൂടിയായിരുന്നു കലാമെന്നും പ്രധാനമന്ത്രി പറഞ്ഞു. അദ്ദേഹത്തിന്റെ മാതൃകയില്‍നിന്ന് എല്ലാവരും പ്രചോദനം ഉള്‍ക്കൊള്ളണമെന്ന് പ്രധാനമന്ത്രി പറഞ്ഞു. നേരത്തേ ഡി.ആര്‍.ഡി.ഒ ഭവനില്‍ ഡോ. എ.പി.ജെ അബ്ദുല്‍കലാമിന്റെ പ്രതിമ രാഷ്ട്രപതി അനാച്ഛാദനംചെയ്തു. ‘കലാമിന്റെ ജീവിതം – ഒരു ആഘോഷം’ എന്നപേരിലുള്ള ഫോട്ടോ പ്രദര്‍ശനം ഉദ്ഘാടനംചെയ്ത പ്രധാനമന്ത്രി പ്രദര്‍ശനം നോക്കിക്കണ്ടു. ഡോ. കലാമിന്റെ സ്മരണാര്‍ത്ഥം പുറത്തിറക്കിയ തപാല്‍ സ്റ്റാമ്പ് പ്രധാനമന്ത്രി ശ്രീ.നരേന്ദ്ര മോദി പ്രകാശനം ചെയ്തു. കേന്ദ്രമന്ത്രിമാരായ ശ്രീ.എം വെങ്കയ്യ നായിഡു, ശ്രീ. മനോഹര്‍ പാരീക്കര്‍, ശ്രീ.രവിശങ്കര്‍ പ്രസാദ്, ഡോ. ഹര്‍ഷ് വര്‍ധന്‍ എന്നിവരും ചടങ്ങില്‍ സംബന്ധിച്ചു.
സര്‍ദാര്‍ പട്ടേലിനെ അദ്ദേഹത്തിന്റെ ചരമ വാര്‍ഷിക ദിനത്തില്‍ പ്രധാനമന്ത്രി അനുസ്മരിച്ചു

സര്‍ദാര്‍ വല്ലഭഭായ് പട്ടേലിനെ അദ്ദേഹത്തിന്റെ ചരമ വാര്‍ഷിക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അനുസ്മരിച്ചു. ‘ മഹാനായ സര്‍ദാര്‍ പട്ടേലിനെ അദ്ദേഹത്തിന്റെ ചരമ വാര്‍ഷിക ദിനത്തില്‍ നാം അനുസ്മരിക്കുന്നു. സര്‍ദാര്‍ പട്ടേല്‍ നമ്മുടെ രാഷ്ട്രത്തിന് നല്‍കിയ മഹത്തായ സേവനങ്ങള്‍ക്ക് ഓരോ ഇന്ത്യാക്കാരനും അദ്ദേഹത്തോട് കടപ്പെട്ടിരിക്കുന്നു.’ പ്രധാനമന്ത്രി പറഞ്ഞു.
പ്രധാനമന്ത്രി നവി മുംബൈ രാജ്യാന്തര വിമാനത്താവളത്തിനു തറക്കല്ലിട്ടു; ജെ.എന്‍.പി.ടിയില്‍ നാലാമതു കണ്ടെയ്‌നര്‍ ടെര്‍മിനല്‍ സമര്‍പ്പിച്ചു

നവി മുംബൈ രാജ്യാന്തര വിമാനത്താവളത്തിനു തറക്കല്ലിടുന്ന ചടങ്ങില്‍ പ്രധാനന്ത്രി ശ്രീ. നരേന്ദ്ര മോദി പങ്കെടുത്തു. നവി മുംബൈയില്‍ നടന്ന ചടങ്ങില്‍ ജവഹര്‍ലാല്‍ നെഹ്രു പോര്‍ട്ട് ട്രസ്റ്റിന്റെ നാലാമതു കണ്ടെയ്‌നര്‍ ടെര്‍മിനലിന്റെ സമര്‍പ്പണവും അദ്ദേഹം നിര്‍വഹിച്ചു. മഹാനായ ശിവാജി മഹാരാജിന്റെ ജന്മനാളിന് ഒരു ദിവസം മുന്‍പാണു താന്‍ മഹാരാഷ്ട്രയില്‍ എത്തിയിരിക്കുന്നതെന്നു പ്രധാനമന്ത്രി സദസ്സിനെ ഓര്‍മിപ്പിച്ചു. ആഗോളവല്‍ക്കരണം ഒരു യാഥാര്‍ഥ്യമാണെന്നും അത്തരമൊരു സാഹചര്യത്തില്‍ നിലകൊള്ളാന്‍ ഏറ്റവും മേന്‍മയുള്ള അടിസ്ഥാനസൗകര്യം അനിവാര്യമാണെന്നും അദ്ദേഹം പറഞ്ഞു. സാഗര്‍മാല പദ്ധതിയിലൂടെ തുറമുഖങ്ങളുടെ വികസനം മാത്രമല്ല, തുറമുഖ കേന്ദ്രീകൃത വികസനവും യാഥാര്‍ഥ്യമാകുന്നുവെന്നു പ്രധാനമന്ത്രി കൂട്ടിച്ചേര്‍ത്തു. ജലപാതകള്‍ വികസിപ്പിക്കുന്നതിന് ഇന്ത്യാ ഗവണ്‍മെന്റ് തീവ്രശ്രമം നടത്തിവരികയാണെന്ന് അദ്ദേഹം വ്യക്തമാക്കി. നവി മുംബൈ വിമാനത്താവള പദ്ധതി വര്‍ഷങ്ങളായി അനിശ്ചിതാവസ്ഥയിലായിരുന്നുവെന്നു പ്രധാനമന്ത്രി പറഞ്ഞു. പദ്ധതികള്‍ നടപ്പാക്കാന്‍ വൈകുന്നതു പല പ്രശ്‌നങ്ങളും സൃഷ്ടിക്കുമെന്നും പദ്ധതികളുടെ പൂര്‍ത്തീകരണത്തിനു മുന്‍ഗണന നല്‍കുന്നതിനായാണു ‘പ്രഗതി’ക്കു രൂപം നല്‍കിയതെന്നും അദ്ദേഹം അറിയിച്ചു. ഇന്ത്യയുടെ വ്യോമഗതാഗത രംഗം അതിവേഗം വളരുകയാണെന്നും വിമാനയാത്ര നടത്തുന്നവരുടെ എണ്ണം ഗണ്യമായി വര്‍ധിച്ചിട്ടുണ്ടെന്നും പ്രധാനമന്ത്രി പറഞ്ഞു. അതിനാല്‍, വ്യോമഗതാഗത രംഗത്തു മേന്‍മയേറിയ അടിസ്ഥാനസൗകര്യം ഉറപ്പാക്കേണ്ടതുണ്ടെന്നു ശ്രീ. നരേന്ദ്ര മോദി ചൂണ്ടിക്കാട്ടി. പരിവര്‍ത്തനത്തിലേക്കു നയിക്കുന്ന വ്യോമയാന നയം കേന്ദ്ര ഗവണ്‍മെന്റ് ആവിഷ്‌കരിച്ചിട്ടുണ്ടെന്നും അദ്ദേഹം പറഞ്ഞു. വ്യോമഗതാഗതം ശക്തിപ്പെടുന്നതു കൂടുതല്‍ സാമ്പത്തിക അവസരങ്ങള്‍ സൃഷ്ടിക്കുമെന്നു പ്രധാനമന്ത്രി ചൂണ്ടിക്കാട്ടി. യാത്രാസൗകര്യം വര്‍ധിക്കുന്നതു കൂടുതല്‍ വിനോദസഞ്ചാരികളെ ഇന്ത്യയിലേക്ക് ആകര്‍ഷിക്കുമെന്നും അദ്ദേഹം പറഞ്ഞു.
മുത്തുകൊണ്ട് തീര്‍ത്ത കലാസൃഷ്ട്രി പ്രധാമന്ത്രിക്ക് സമ്മാനിച്ചു

മുത്തുകള്‍ കൊണ്ട് തീര്‍ത്ത അപൂര്‍വ്വമായൊരു കലാസൃഷ്ടി പ്രധാനമന്ത്രി ശ്രീ. നരേന്ദ്ര മോദിക്ക് ഇന്ന് സമ്മാനിച്ചു. ഇന്ത്യയുടെ ഭൂപടവും, പ്രധാനമന്ത്രിയുടെ ചിത്രവുമാണ് അഞ്ച് ലക്ഷത്തിലധികം മുത്തുകള്‍ ഉപയോഗിച്ച് ഇതിന്റെ സൃഷ്ടാവായ കുമാരി ഖുശ്ബു ആകാശ് ദാവ്ദാ വരച്ചിക്കുന്നത്. ഏഴ് അടി നീളവും ഏഴടി വീതിയുമുള്ള ഈ കലാസൃഷ്ടി 850 മണിക്കൂര്‍ കൊണ്ടാണ് പൂര്‍ത്തിയാക്കിയത്. രാജ്‌കോട്ടില്‍ നിന്നുള്ള പാര്‍ലമെന്റ് അംഗമായ ശ്രീ. മോഹന്‍ഭായ് കുന്ദാരിയയും തദവസരത്തില്‍ സന്നിഹിതനായിരുന്നു.
ബ്രിട്ടന്റെ  അടുത്ത പ്രധാനമന്ത്രിയായി തിരഞ്ഞെടുക്കപ്പെട്ട ലിസ് ട്രസിനെ പ്രധാനമന്ത്രി അഭിനന്ദിച്ചു

ബ്രിട്ടന്റെ അടുത്ത പ്രധാനമന്ത്രിയായി തിരഞ്ഞെടുക്കപ്പെട്ട ലിസ് ട്രസിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. അവളുടെ പുതിയ ചുമതലകൾക്കും ഉത്തരവാദിത്തങ്ങൾക്കും ശ്രീ മോദി ആശംസകൾ അറിയിച്ചു. പ്രധാനമന്ത്രി ട്വീറ്റ് ചെയ്തു; "ബ്രിട്ടന്റെ അടുത്ത പ്രധാനമന്ത്രിയായി തിരഞ്ഞെടുക്കപ്പെട്ടതിന് അഭിനന്ദനങ്ങൾ ലിസ് ട്രസ്. നിങ്ങളുടെ നേതൃത്വത്തിൽ ഇന്ത്യ-യുകെ സമഗ്ര തന്ത്രപരമായ പങ്കാളിത്തം കൂടുതൽ ശക്തിപ്പെടുത്തുമെന്ന് ആത്മവിശ്വാസമുണ്ട്. നിങ്ങളുടെ പുതിയ സ്ഥാനത്തിനും ഉത്തരവാദിത്തങ്ങൾക്കും ആശംസകൾ നേരുന്നു." –ND–
ഓസ്‌ട്രേലിയന്‍ പ്രധാനമന്ത്രി ശ്രീ. മാല്‍കം ടേണ്‍ബില്ലും പ്രധാനമന്ത്രിയും ഫോണില്‍ സംസാരിച്ചു

ഓസ്‌ട്രേലിയന്‍ പ്രധാനമന്ത്രി ശ്രീ. മാല്‍കം ടേണ്‍ബില്‍, പ്രധാനമന്ത്രി ശ്രീ. നരേന്ദ്ര മോദിയോടു ഫോണില്‍ സംസാരിച്ചു. താന്‍ അടുത്തിടെ നടത്തിയ ഇന്ത്യാസന്ദര്‍ശനം വിജയമാക്കാന്‍ സാധിച്ചതിനു പ്രധാനമന്ത്രി ശ്രീ. മോദിയെ പ്രധാനമന്ത്രി ടേണ്‍ബില്‍ നന്ദി അറിയിച്ചു. തൊഴില്‍നൈപുണ്യമുള്ളവര്‍ക്കു വിസ അനുവദിക്കുന്നതില്‍ ഓസ്‌ട്രേലിയ അടുത്തിടെ വരുത്തിയ മാറ്റങ്ങള്‍ സൃഷ്ടിക്കാനിടയുള്ള പ്രത്യാഘാതങ്ങളെക്കുറിച്ചുള്ള ആശങ്ക പ്രധാനമന്ത്രി പങ്കുവെച്ചു. ഈ വിഷയം ചര്‍ച്ച ചെയ്യുന്നതിന് ഇരുരാജ്യങ്ങളിലെയും ഉദ്യോഗസ്ഥരുടെ സംഘത്തെ നിയോഗിക്കാന്‍ ഇരു പ്രധാനമന്ത്രിമാരും തീരുമാനിച്ചു. ശ്രീ. ടേണ്‍ബില്ലിന്റെ ഇന്ത്യാ സന്ദര്‍ശനത്തിനിടെ കൈക്കൊണ്ട തീരുമാനങ്ങളുടെ തുടര്‍പ്രവര്‍ത്തനങ്ങള്‍ സംബന്ധിച്ചും ഉഭയകക്ഷിബന്ധം മെച്ചപ്പെടുത്താനാവാശ്യമായ നടപടികളെക്കുറിച്ചും ചര്‍ച്ച ചെയ്തു.
ഭൂഗര്‍ഭ കല്‍ക്കരിയില്‍ നിന്ന് ഊര്‍ജ്ജ ഉല്പാദനത്തിനുള്ള നയ ചട്ടക്കൂട്

രാജ്യത്തെ കല്‍ക്കരി, ലിഗ്‌നൈറ്റ് എന്നിവയുള്ള പ്രദേശങ്ങളില്‍ ഭൂഗര്‍ഭ മാര്‍ഗ്ഗങ്ങളിലൂടെ കല്‍ക്കരിയില്‍ നിന്ന് ഊര്‍ജ്ജം ഉല്പാദിപ്പിക്കുന്നതിനുള്ള അണ്ടര്‍ഗ്രൗണ്ട് കോള്‍ ഗ്യാസിഫിക്കേഷന്‍ പദ്ധതിക്കുള്ള നയപരമായ ചട്ടക്കൂടിന് പ്രധാനമന്ത്രി ശ്രീ.നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗം അംഗീകാരം നല്‍കി. പരമ്പരാഗത മാര്‍ഗ്ഗങ്ങളിലൂടെയുള്ള കല്‍ക്കരി, ലിഗ്‌നൈറ്റ് ഖനനം, സാമ്പത്തിക ലാഭകരമല്ലാത്ത സാഹചര്യത്തിലാണ് ഭൂഗര്‍ഭ മാര്‍ഗ്ഗം അവംലബിക്കുന്നത്. ഊര്‍ജ്ജ സുരക്ഷിതത്വം ലക്ഷ്യമിട്ടാണിത്. ഏതൊക്കെ മേഖലകളില്‍ ഈ മാര്‍ഗ്ഗം അവലംബിക്കണമെന്ന് കേന്ദ്ര കല്‍ക്കരി മന്ത്രാലയത്തിന് കീഴിലുള്ള ഒരു അന്തര്‍-മന്ത്രാലയ സമിതി നിര്‍ണ്ണയിച്ച് അവ ലേലത്തിലൂടെ പൊതുമേഖലാ യൂണിറ്റുകള്‍ക്ക് നല്‍കും.
ദേശീയ പരിവർത്തനത്തിന് ഒരു സമഗ്ര വിദ്യാഭ്യാസ സമ്പ്രദായം അത്യന്താപേക്ഷിതം : പ്രധാനമന്ത്രി

ദേശീയ പരിവർത്തനത്തിന് ഒരു സമഗ്ര വിദ്യാഭ്യാസ സമ്പ്രദായം അനിവാര്യമാണെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. മൈ ഗവ് ഇന്ത്യയുടെ ഒരു ട്വീറ്റ് പങ്കിടുന്നതിനിടെ കഴിഞ്ഞ 7 വർഷങ്ങളിലെ ആണിതെന്ന് പ്രധാനമന്ത്രി പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു; ദേശീയ പരിവർത്തനത്തിന് ഒരു സമഗ്ര വിദ്യാഭ്യാസ സമ്പ്രദായം അത്യന്താപേക്ഷിതമാണ്. കഴിഞ്ഞ 7 വർഷങ്ങളിലെ വിദ്യാഭ്യാസ മേഖലയിലെ പരിവർത്തനത്തിന്റെ ഒരു നേർക്കാഴ്ച നൽകുന്ന ഒരു നല്ല ത്രെഡ് ഇതാ. "
അദ്ധ്യാപക ദിനത്തില്‍ അദ്ധ്യാപകരുടെ ആത്മസമര്‍പ്പണത്തിനും പ്രതിബദ്ധതയ്ക്കും പ്രധാനമന്ത്രിയുടെ അഭിവാദ്യം ; ഡോ. എസ്. രാധാകൃഷ്ണന് ശ്രദ്ധാഞ്ജലി

അദ്ധ്യാപക ദിനത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി എല്ലാ അദ്ധ്യാപകരുടെയും ആത്മസമര്‍പ്പണത്തിനും പ്രതിബദ്ധതയ്ക്കും അഭിവാദ്യമര്‍പ്പിച്ചു. മുന്‍ രാഷ്ട്രപതി സര്‍വ്വേപള്ളി രാധാകൃഷ്ണനും പ്രധാനമന്ത്രി ശ്രദ്ധാഞ്ജലി അര്‍പ്പിച്ചു. ഡോ. രാധാകൃഷ്ണന്റെ ജന്മദിനമാണ് രാജ്യത്തെമ്പാടും അദ്ധ്യാപക ദിനമായി ആഘോഷിക്കുന്നത്. ”ആനന്ദപ്രദമായ അദ്ധ്യാപക ദിനം!” രാഷ്ട്ര നിര്‍മ്മാണത്തില്‍ പരമപ്രധാനമായ പങ്കുവഹിക്കുന്ന എല്ലാ അദ്ധ്യാപകരുടെയും ആത്മസമര്‍പ്പണത്തിനും പ്രതിബദ്ധതയ്ക്കും മുന്നില്‍ ഇന്ത്യ അഭിവാദ്യമര്‍പ്പിക്കുന്നു. രാഷ്ട്രത്തെ സേവിച്ച ഒരു പണ്ഡിതനും, രാഷ്ട്രതന്ത്രജ്ഞനും നിരവധി മനസ്സുകളെ കരുപിടിപ്പിച്ച ബഹുമാന്യനായ അദ്ധ്യാപകനുമായ ഡോ. എസ്. രാധാകൃഷ്ണന് ശ്രദ്ധാഞ്ജലി. നിങ്ങളുടെ അദ്ധ്യാപകന്‍ നിങ്ങളെ എങ്ങനെയാണ് സ്വാധീനിച്ചിട്ടുള്ളത് ? നിങ്ങളുടെ രസകരമായ അനുഭവ കഥകള്‍ പങ്കിടുക. ഒപ്പം തങ്ങളുടെ അദ്ധ്യാപകരെ കുറിച്ച് മറ്റുള്ളവര്‍ എഴുതിയത് വായിക്കുക”-, പ്രധാനമന്ത്രി പറഞ്ഞു.
പ്രധാനമന്ത്രിയും അഫ്ഗാനിസ്ഥാന്‍ പ്രസിഡന്റും ടെലിഫോണ്‍ സംഭാഷണം നടത്തി

പ്രധാനമന്ത്രി ശ്രീ. നരേന്ദ്ര മോദിയും അഫ്ഗാനിസ്ഥാന്‍ പ്രസിഡന്റ് ഡോ. അഷ്‌റഫ് ഗനിയും ഇന്ന് ടെലിഫോണില്‍ സംസാരിച്ചു. ഈദുല്‍ അസ്ഹയുടെ പശ്ചാത്തലത്തില്‍ ഇരു നേതാക്കളും ആശംസകള്‍ കൈമാറി. അഫ്ഗാന്റെ ആവശ്യങ്ങള്‍ പൂര്‍ത്തീകരിക്കുന്നതിനായി ഭക്ഷണവും വൈദ്യസഹായവും യഥാസമയം വിതരണം ചെയ്തതിന് പ്രസിഡന്റ് ഗനി പ്രധാനമന്ത്രി മോദിയോട് നന്ദി പറഞ്ഞു. സമാധാനവും സമൃദ്ധവും സമഭാവനയുമുള്ള അഫ്ഗാനിസ്ഥാനായുള്ള യാത്രയില്‍, അവിടത്തെ ജനങ്ങളോടുള്ള ഇന്ത്യയുടെ പ്രതിബദ്ധത പ്രധാനമന്ത്രി ആവര്‍ത്തിച്ചു. മേഖലയിലെ സുരക്ഷാകാര്യങ്ങളെക്കുറിച്ചും ഇരുരാജ്യത്തിനും താല്‍പ്പര്യമുള്ള മറ്റ് മേഖലകളെക്കുറിച്ചും നേതാക്കള്‍ ആശയവിനിമയം നടത്തി.
സോവറിന്‍ ഗോള്‍ഡ് ബോണ്ട് പദ്ധതി

2015-16 ലെ പൊതു ബജറ്റില്‍ പ്രഖ്യാപിച്ച സോവറിന്‍ ഗോള്‍ഡ് ബോണ്ട് പദ്ധതിയ്ക്ക് പ്രധാനമന്ത്രി ശ്രീ നരേന്ദ്ര മോദി അധ്യക്ഷനായ കേന്ദ്ര മന്ത്രിസഭായോഗം അംഗീകാരം നല്‍കി. സ്വര്‍ണ്ണബാറുകളുടെയും, നാണയങ്ങളുടെയും 300 ടണ്‍ വരുന്ന പ്രതിവര്‍ഷ വില്‍പനയുടെ ഒരു ഭാഗം ഇതിലൂടെ സ്വര്‍ണ്ണ ബോണ്ടുകളിലേക്കുള്ള നിക്ഷേപമായി മാറും. ഇന്ത്യയുടെ ആഭ്യന്തര സ്വര്‍ണ്ണ ആവശ്യം നിറവേറ്റുന്നതിനായി ഇറക്കുമതിയെ ആശ്രയിക്കേണ്ടി വരുന്നതിനാല്‍, ഈ പദ്ധതി രാജ്യത്തിന്റെ കറന്റ് അക്കൗണ്ട് കമ്മി സുസ്ഥിരമായി നിലനിര്‍ത്തുന്നതിന് സഹായകരമാവും. സ്വര്‍ണ്ണ വില വ്യതിയാനം മൂലമുണ്ടാകുന്ന നഷ്ടസാധ്യത പരിഹരിക്കുന്നതിനായി ഗോള്‍ഡ് റിസര്‍വ് ഫണ്ട് രൂപീകരിക്കുകയും ചെയ്യും.
പ്രധാനമന്ത്രി കര്‍ണ്ണാടകത്തിലും, തമിഴ്‌നാട്ടിലും സുപ്രധാന വികസന പദ്ധതികള്‍ ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി ഇന്ന് കര്‍ണ്ണാടത്തിലെ കലബുറാഗിയിലും, തമിഴ്‌നാട്ടിലെ കാഞ്ചീപുരത്തും സുപ്രധാന വികസന പദ്ധതികള്‍ ഉദ്ഘാടനം ചെയ്തു. കര്‍ണ്ണാടകത്തിലെ കലബുറാഗിയില്‍ നടന്ന ചടങ്ങില്‍ പ്രധാനമന്ത്രി ബംഗലൂരൂ ഇ.എസ്.ഐ.സി. ആശുപത്രിയും മെഡിക്കല്‍കോളേജും രാഷ്ട്രത്തിന് സമര്‍പ്പിച്ച് കൊണ്ടുള്ള ഫലകം അനാവരണം ചെയ്തു. ഹുബ്ബള്ളിയിലെ കിംസിന്റെ സൂപ്പര്‍ സ്‌പെഷ്യാലിറ്റി ബ്ലോക്ക്, ബംഗലൂരൂവിലെ ആദായ നികുതി അപ്പലേറ്റ് ട്രൈബ്യൂണല്‍ കെട്ടിടം, ബംഗലൂരൂ സര്‍വ്വകലാശാലയില്‍ വടക്ക് കിഴക്കന്‍ മേഖലയില്‍ നിന്നുള്ള വിദ്യാര്‍ത്ഥികള്‍ക്കായുള്ള വനിതാ ഹോസ്റ്റല്‍ എന്നിവയുടെ ഉദ്ഘാടനം ഒരു ബട്ടന്‍ അമര്‍ത്തിക്കൊണ്ട് പ്രധാനമന്ത്രി നിര്‍വ്വഹിച്ചു. ബിപിസിഎല്ലിന്റെ റായ്ച്ചൂര്‍ ഡിപ്പോ കലാബുറാഗിയിലേക്ക് മാറ്റി സ്ഥാപിക്കുന്നതിന് തറക്കല്ലിട്ടുകൊണ്ടുള്ള ഫലകവും പ്രധാനമന്ത്രി അനാവരണം ചെയ്തു. ആയുഷ്മാന്‍ ഭാരത് ഗുണഭോക്താക്കളുമായും പ്രധാനമന്ത്രി ആശയവിനിമയം നടത്തി. തമിഴ്‌നാട്ടിലെ കാഞ്ചീപുരത്ത് പ്രധാനമന്ത്രി നിരവധി ദേശീയ പദ്ധതികള്‍ ഉദ്ഘാടനം ചെയ്തു. ദേശീയപാത – 45 സിയിലെ വിക്രവണ്ടി മുതല്‍ തഞ്ചാവൂര്‍ വരെയും ദേശീയപാത 4 ല്‍ കാരായിപേട്ട – വാലജാപേട്ട് ഭാഗം ആറ് വരിയാക്കുന്നതിന് അദ്ദേഹം തറക്കല്ലിട്ടു. എണ്ണോര്‍ എല്‍.എന്‍.ജി ടെര്‍മിനല്‍ പ്രധാനമന്ത്രി രാഷ്ട്രത്തിന് സമര്‍പ്പിച്ചു. പ്രതിവര്‍ഷം അഞ്ച് ദശലക്ഷം മെട്രിക് ടണ്‍ സംഭരണ ശേഷിയുള്ള എണ്ണോര്‍ എല്‍.എന്‍.ജി ടെര്‍മിനല്‍ തമിഴ്‌നാട്ടിലെയും സമീപ സംസ്ഥാനങ്ങളിലെയും എല്‍.എന്‍.ജി വാതക ആവശ്യങ്ങള്‍ നേരിടും. ഈറോഡ് – കരൂര്‍ – തിരുച്ചിറപ്പള്ളി, സേലം- കരൂര്‍ -ഡിണ്ടുഗല്‍ റെയില്‍പാതകള്‍ പ്രധാനമന്ത്രി രാഷ്ട്രത്തിന് സമര്‍പ്പിച്ചു. ചെന്നൈയിലെ ഡോ. എം.ജി.ആര്‍ ജാനകി വനിതാ ആര്‍ട്‌സ് ആന്റ് സയന്‍സ് കോളേജില്‍ ഡോ. എം.ജി. രാമചന്ദ്രന്റെ പ്രതിമയും പ്രധാനമന്ത്രി വീഡിയോ ലിങ്കിലൂടെ അനാച്ഛാദനം ചെയ്തു. ഇന്ന് ഉദ്ഘാടനം ചെയ്ത വികസന പദ്ധതികള്‍ കര്‍ണ്ണാടകത്തിലെയും, തമിഴ്‌നാട്ടിലെയും ജനങ്ങള്‍ക്ക് വലിയതോതില്‍ പ്രയോജനം ചെയ്യും.
സംസ്ഥാനപ്പിറവി ദിനത്തില്‍ തെലങ്കാനയിലെ ജനങ്ങള്‍ക്ക് പ്രധാനമന്ത്രി ആശംസ നേര്‍ന്നു;  ആന്ധ്രാ പ്രദേശിലെ ജനങ്ങള്‍ക്കും ആശംസകള്‍ അര്‍പ്പിച്ചു

സംസ്ഥാനപ്പിറവി ദിനത്തില്‍ തെലങ്കാനയിലെ ജനങ്ങള്‍ക്ക് പ്രധാനമന്ത്രി ശ്രീ.നരേന്ദ്ര മോദി ആശംസകള്‍ നേര്‍ന്നു. ആന്ധ്രാ പ്രദേശിലെയും ജനങ്ങള്‍ക്ക് പ്രധാനമന്ത്രി ആശംസകള്‍ അര്‍പ്പിച്ചു. ”തെലങ്കാനയിലെ ജനങ്ങള്‍ക്ക് സംസ്ഥാനപ്പിറവി ആശംസകള്‍. വരും നാളുകളില്‍ സംസ്ഥാനത്തിന്റെ പുരോഗതിക്കും അഭിവൃദ്ധിക്കുമായി ഞാന്‍ പ്രാര്‍ത്ഥിക്കുന്നു”. ആന്ധ്രാ പ്രദേശിലെ ഊര്‍ജ്ജസ്വലരായ ജനങ്ങള്‍ക്ക് എന്റെ ശുഭാശംസകള്‍. ആന്ധ്രാ പ്രദേശ് വികസനത്തിന്റെ പുത്തന്‍ ഉയരങ്ങള്‍ താണ്ടുകയും ഇന്ത്യയുടെ വളര്‍ച്ചയ്ക്ക് സംഭാവന നല്‍കുന്നത് തുടരുകയും ചെയ്യട്ടെ’, പ്രധാനമന്ത്രി പറഞ്ഞു.